### NN 30/2017 (3.4.2017.), Odluka o strukturi i sadržaju godišnjih financijskih izvještaja kreditnih unija

Hrvatska narodna banka

681

Na temelju članka 19. stavka 6. Zakona o računovodstvu (»Narodne novine«, br. 78/2015., 134/2015. i 120/2016.), članka 47. stavka 2. Zakona o kreditnim unijama (»Narodne novine«, br. 141/2006., 25/2009. i 90/2011.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O STRUKTURI I SADRŽAJU GODIŠNJIH FINANCIJSKIH IZVJEŠTAJA KREDITNIH UNIJA

PREDMET ODLUKE

Članak 1.

Ovom Odlukom propisuju se struktura i sadržaj godišnjih financijskih izvještaja za kreditne unije.

VRSTE GODIŠNJIH FINANCIJSKIH IZVJEŠTAJA

Članak 2.

Godišnji financijski izvještaji iz članka 1. ove Odluke jesu:

− Bilanca (Izvještaj o financijskom položaju)

− Račun dobiti i gubitka i

− Bilješke uz financijske izvještaje.

STRUKTURA I SADRŽAJ GODIŠNJIH FINANCIJSKIH IZVJEŠTAJA

Članak 3.

(1) Kreditne unije dužne su sastavljati godišnje financijske izvještaje prema strukturi i sadržaju iz ove Odluke, a u skladu s odredbama Zakona o računovodstvu.

(2) Struktura i sadržaj godišnjih financijskih izvještaja pobliže su određeni Uputom o načinu primjene Odluke o strukturi i sadržaju godišnjih financijskih izvještaja kreditnih unija koja je u Prilogu ove Odluke i čini njegov sastavni dio.

(3) Podaci u Bilanci i Računu dobiti i gubitka iskazuju se u kunama za tekuću i prethodnu godinu.

(4) Godišnje financijske izvještaje iz članka 2. ove Odluke kreditne unije dužne su sastavljati i prezentirati primjenom odgovarajućih odredaba Hrvatskih standarda financijskog izvještavanja.

(5) Godišnje financijske izvještaje iz članka 2. ove Odluke s pripadajućim revizorskim izvješćem kreditne unije dužne su dostaviti Financijskoj agenciji radi javne objave i Hrvatskoj narodnoj banci i to najkasnije u roku od četiri mjeseca od isteka poslovne godine na koju se odnose godišnji financijski izvještaji.

PRIJELAZNE I ZAVRŠNE ODREDBE

Članak 4.

Prve godišnje financijske izvještaje, u skladu s odredbama ove Odluke, kreditna unija dužna je sastaviti i dostaviti za izvještajna razdoblja koja počinju 1. siječnja 2016.

Članak 5.

Danom stupanja na snagu ove Odluke prestaje važiti Odluka o strukturi i sadržaju godišnjih financijskih izvještaja kreditnih unija (»Narodne novine«, broj 32/2009.).

Članak 6.

Ova Odluka stupa na snagu osmoga dana od dana objave u »Narodnim novinama«.

O. br. 89-020/03-17/BV
 Zagreb, 27. ožujka 2017.

Guverner
 Boris Vujčić, v. r.

UPUTA O NAČINU PRIMJENE ODLUKE O STRUKTURI I SADRŽAJU GODIŠNJIH FINANCIJSKIH IZVJEŠTAJA KREDITNIH UNIJA

1.     Ovom Uputom pobliže se uređuje način primjene Odluke o strukturi i sadržaju godišnjih financijskih izvještaja kreditnih unija.

2.     Iznosi u pojedinom financijskom izvještaju, i to oni koji bi trebali nositi negativan predznak, unose se sa zagradama.

GODIŠNJI FINANCIJSKI IZVJEŠTAJI
 KREDITNIH UNIJA

|  |  |  |
| --- | --- | --- |
| Naziv subjekta: | | MB: |
|  | | OIB: |
| 1. | BILANCA (IZVJEŠTAJ O FINANCIJSKOM POLOŽAJU) | |
| 1.1 | Izvještaj o financijskom položaju (bilanca) treba sadržavati sljedeće stavke: | |
| Oznaka pozicije | Naziv pozicije | |
|  | IMOVINA | |
| 1 | Gotovina | |
| 2 | Depoziti kod kreditnih institucija | |
| 3 | Krediti članovima kreditne unije | |
| 4 | Povratne novčane pomoći članovima kreditne unije | |
| 5 | Preuzeta imovina | |
| 6 | Materijalna imovina (minus amortizacija) | |
| 7 | Kamate, naknade i ostala imovina (7.1+7.2+7.3) | |
| 7.1 | Nedospjele kamate | |
| 7.2 | Dospjele kamate i naknade | |
| 7.3 | Ostalo | |
| 8 | Manje: Posebne pričuve za identificirane gubitke na skupnoj osnovi | |
| A | UKUPNO IMOVINA (1+2+3+4+5+6+7-8) | |
|  | OBVEZE | |
| 1 | Depoziti članova kreditne unije (1.1+1.2) | |
| 1.1 | Štedni depoziti | |
| 1.2 | Oročeni depoziti | |
| 2 | Primljeni krediti (2.1+2.2) | |
| 2.1 | Kratkoročni krediti | |
| 2.2 | Dugoročni krediti | |
| 3 | Kamate, naknade i ostale obveze (3.1+3.2+3.3+3.4+3.5) | |
| 3.1 | Nedospjele kamate i naknade | |
| 3.2 | Dospjele kamate i naknade | |
| 3.3 | Posebne pričuve za izvanbilančne stavke | |
| 3.4 | Rezerviranja za započete sudske sporove | |
| 3.5 | Ostalo | |
| B | UKUPNO OBVEZE (1+2+3) | |
|  | KAPITAL | |
| 1 | Uplaćeni članski udjeli | |
| 2 | Zakonske pričuve | |
| 3 | Statutarne i ostale kapitalne pričuve | |
| 4 | Zadržana dobit / (gubitak) | |
| 5 | Dobit/gubitak prethodne godine | |
| 6 | Dobit / gubitak tekuće godine | |
| C | UKUPNO KAPITAL (1+2+3+4+5+6) | |
| D | UKUPNO OBVEZE I KAPITAL (B+C) | |
|  | IZVANBILANČNE STAVKE | |
| 1 | Jamstva | |
| 2 | Mjenice | |
| 3 | Ugovoreni, a neiskorišteni krediti i druge obveze financiranja | |
| 4 | Ostale rizične izvanbilančne stavke | |
| 5 | Ukupno izvanbilančne stavke (1+2+3+4) | |

|  |  |  |
| --- | --- | --- |
| Naziv subjekta: | | MB: |
|  | | OIB: |
| 2. | RAČUN DOBITI I GUBITKA | |
| 2.1. | Račun dobiti i gubitka treba sadržavati sljedeće stavke: | |
| Oznaka pozicije | Naziv pozicije | |
| 1 | Ukupno kamatni prihodi (1.1+1.2) | |
| 1.1 | Kamatni prihodi od odobrenih kredita | |
| 1.2 | Ostali kamatni prihodi | |
| 2 | Ukupno kamatni troškovi (2.1+2.2+2.3) | |
| 2.1 | Kamatni troškovi na primljene depozite | |
| 2.2 | Kamatni troškovi na primljene kredite | |
| 2.3 | Ostali kamatni troškovi | |
| 3 | NETO KAMATNI PRIHOD (1-2) | |
| 4 | NETO PRIHOD OD PROVIZIJA I NAKNADA (4.1-4.2) | |
| 4.1 | Prihodi od provizija i naknada | |
| 4.2 | Troškovi provizija i naknada | |
| 5 | UKUPNO OSTALI NEKAMATNI TROŠKOVI/PRIHODI (5.1+5.2+5.3+5.4) | |
| 5.1 | Dobit / (gubitak) od trgovanja stranom gotovinom (mjenjački poslovi) | |
| 5.2 | Dobit / (gubitak) od tečajnih razlika po deviznim računima kod kreditnih institucija | |
| 5.3 | Učinci primjene ugovorene valutne klauzule po ranije zaključenim ugovorima | |
| 5.4 | Ostali prihodi | |
| 6 | UKUPNO OSTALI NEKAMATNI TROŠKOVI (6.1+6.2) | |
| 6.1 | Bespovratna novčana pomoć članovima kreditne unije | |
| 6.2 | Ostali troškovi | |
| 7 | NETO NEKAMATNI PRIHOD (4+5−6) | |
| 8 | UKUPNO OPĆI ADMINISTRATIVNI TROŠKOVI I AMORTIZACIJA (8.1+8.2+8.3) | |
| 8.1 | Troškovi zaposlenika | |
| 8.2 | Amortizacija | |
| 8.3 | Ostali administrativni troškovi | |
| 9 | TROŠKOVI ISPRAVKA VRIJEDNOSTI I REZERVIRANJA ZA GUBITKE | |
| 10 | DOBIT (GUBITAK) PRIJE OPOREZIVANJA (3+4+7-8+9) | |
| 11 | POREZ NA DOBIT | |
| 12 | DOBIT (GUBITAK) TEKUĆE GODINE (10−11) | |

3. BILJEŠKE UZ FINANCIJSKE IZVJEŠTAJE

Bilješke uz financijske izvještaje sastavljaju se na način da u njima treba objaviti (minimalno):

a) osnovne podatke o kreditnoj uniji (naziv; adresu sjedišta; telefon i adresu elektroničke pošte; broj Rješenja o upisu u registar Trgovačkog suda i registrirane djelatnosti; temeljni kapital upisan u registar Trgovačkog suda; MB/OIB; broj članova Skupštine; članove NO-a i Uprave; broj članova i broj članskih udjela; broj zaposlenih; kreditna institucija u kojoj je otvoren račun za redovito poslovanje; najviše i najniže aktivne i pasivne kamatne stope ugovorene u izvještajnom razdoblju; postotak učešća depozita deset najvećih deponenata u iznosu ukupnih depozita svih članova kreditne unije; nedovršene sudske sporove; ukupan iznos temeljnoga kapitala povećanog reinvestiranjem dobiti u prethodnim razdobljima; iznos naknade ovlaštenom revizoru za obavljenu zakonski propisanu reviziju godišnjih financijskih izvještaja).

b) sažetke primijenjenih značajnih računovodstvenih politika.

c) informacije o ključnim pretpostavkama u vezi s budućnošću poslovanja te procjenu neizvjesnosti na datum bilance koje stvaraju velik rizik.

d) dodatne i dopunske informacije koje nisu prezentirane u Bilanci i Računu dobiti i gubitka, ali su važne (neophodne) za razumijevanje svake pozicije iskazane u njima.